b'\n_START_ARTICLE_\nR\xc3\xb3doksen arkeologinen museo\n_START_SECTION_\nHistoria ja rakennus\n_START_PARAGRAPH_\nMuseo on perustettu vuonna 1914 R\xc3\xb3doksen italialaisvallan aikana. Se toimii keskiaikaisessa Johanniittain ritarikunnan hospitaalissa, joka sijaitsee R\xc3\xb3doksen vanhassa kaupungissa l\xc3\xa4hell\xc3\xa4 Suurmestarin palatsia ja satamaa. Sen rakentaminen alkoi vuonna 1440 ja se valmistui vuonna 1489. Rakennus edustaa goottilaista tyyli\xc3\xa4, ja siin\xc3\xa4 on piirteit\xc3\xa4 my\xc3\xb6s renessanssiarkkitehtuurista. Rakennus on kaksikerroksinen ja sen keskell\xc3\xa4 on sis\xc3\xa4piha ja puutarha, joissa on my\xc3\xb6s museoesineit\xc3\xa4. Museo vaurioitui toisessa maailmansodassa ja korjattiin sen j\xc3\xa4lkeen.\n_START_SECTION_\nKokoelmat\n_START_PARAGRAPH_\nMuseon kokoelmiin kuuluu esineit\xc3\xa4 esihistorialliselta ajalta bysanttilaiselle keskiajalle. Kokoelmiin kuuluu muun muassa mykenel\xc3\xa4isi\xc3\xa4 esineit\xc3\xa4, kuten koruja; geometrisen, arkaaisen, klassisen, hellenistisen ja roomalaisen kauden veistoksia, keramiikkaa, rakennusten koristeosia, lattiamosaiikkeja, hautakivi\xc3\xa4 ja piirtokirjoituksia; rodoslaisia leimattuja amforoita; rahoja; sek\xc3\xa4 kansatieteellist\xc3\xa4 aineistoa. L\xc3\xb6yd\xc3\xb6kset ovat per\xc3\xa4isin kaivauksista eri puolilta R\xc3\xb3doksen saarta, muun muassa R\xc3\xb3doksen kaupungista sek\xc3\xa4 Ialysoksen ja Kameiroksen antiikin aikaisilta hautausmailta; sek\xc3\xa4 muilta Dodekanesian saarilta, kuten K\xc3\xa1rpathokselta ja N\xc3\xadsyrokselta._NEWLINE_Merkitt\xc3\xa4vimpiin museoesineisiin kuuluvat muun muassa Kameiroksesta l\xc3\xb6ydetyt arkaaiset kuros-patsaat ajalta 550\xe2\x80\x93530 eaa.; lakonialainen hydria, jonka kuvitus esitt\xc3\xa4\xc3\xa4 kahta taistelevaa heerosta, 500-luvulta eaa.; Vrouli\xc3\xa1n tyyppi\xc3\xa4 edustava kyliks ja Fik\xc3\xa9lluran tyyppi\xc3\xa4 edustava pyksis samoin 500-luvulta eaa.; kylpev\xc3\xa4\xc3\xa4 Afroditea esitt\xc3\xa4v\xc3\xa4 niin kutsuttu R\xc3\xb3doksen Venus, joka on ensimm\xc3\xa4isell\xc3\xa4 vuosisadalla eaa. valmistettu marmorinen kopio alkuper\xc3\xa4isest\xc3\xa4 veistoksesta 200-luvulta eaa.; Helios-jumalan marmorinen p\xc3\xa4\xc3\xa4 100-luvulta eaa.; Kritonin ja Timaristan hautastele ajalta 420\xe2\x80\x93410 eaa.; sek\xc3\xa4 Kalliaristan hautastele noin vuodelta 350 eaa.'